Document ID: 31989R1615

NEUVOSTON ASETUS (ETY) N:o 1615/89,
annettu 29 päivänä toukokuuta 1989,
Euroopan metsätalouden tieto- ja viestintäjärjestelmän (Efics) käyttöön ottamisesta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 213 artiklan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
ottaa huomioon talous- ja sosiaalikomitean lausunnon(3),
sekä katsoo, että
asetuksia (ETY) N:o 1609/89, (ETY) N:o 1610/89, (ETY) N:o 1611/89 ja (ETY) N:o 1612/89, päätöstä 89/367/ETY sekä asetuksia (ETY) N:o 1613/89 ja (ETY) N:o 1614/89(4), jotka koskevat metsätalousalan toimia, olisi täydennettävä yksityiskohtaisilla, yhtenäisillä ja vertailukelpoisilla tiedoilla tämän alan kehityksestä yhteisössä,
metsätalousalaa koskevat yhteisön tasolla saatavilla olevat tiedot ovat vajaita ja kattavat vain osan metsien hyväksi toteutettaviin yhtenäisiin toimiin tarvittavista tiedoista; toisaalta tärkeää tietoa on jo nyt saatavilla useissa jäsenvaltioissa, ja kyseisiä tietoja olisi kerättävä yhteen ja saatettava ne vertailukelpoisiksi; tähän tarkoitukseen tarvitaan sopiva järjestelmä tietojen keräämiseksi, käsittelemiseksi, analysoimiseksi ja jakamiseksi,
kyseisten tietojen olisi koskettava metsien tämänhetkistä tilannetta ja rakennetta sekä puun tuotantoa ja käyttöä, mutta myös maatalousmaan metsitystä ja metsätalousalan tilannetta yhteisön eri alueilla, ja niihin olisi sisällyttävä metsätaloustuotteiden käytön, jalostuksen ja kaupan pitämisen kuvausta,
olisi välttämätöntä tukea tiettyjen jäsenvaltioiden tai tiettyjen alueiden yhteisön tasolla vertailu- ja käyttökelpoisten tietojen saatavuutta tai saatavuuden parantamista,
edellä tarkoitetun järjestelmän perustamiseksi edellytetään laajaa yhteistyötä komission ja jäsenvaltioiden välillä, sekä erityisesti jäsenvaltioiden asiaa koskevien elinten antamaa tukea tietojen saatavuuden parantamiseksi,
yhteisön tarpeisiin vastaamisen lisäksi tämän järjestelmän avulla helpotetaan metsien hyväksi kansallisella ja alueellisella tasolla tehtyjen päätösten soveltamista ja tämän seurauksena parannetaan metsätalousalan tietämystä kaikilla tasoilla, ja
kyseisen järjestelmän perustamisessa olisi otettava huomioon tietojärjestelmät yhteisön tasolla siten, että niiden täydentäminen varmistetaan, ja että jäsenvaltioissa kerätyt tiedot olisivat yhtenäisiä ja vertailukelpoisia,
ON ANTANUT TÄMÄN ASETUKSEN:
1 artikla
Yhteisön metsätalousalan rakennetta ja toimintaa koskevien puolueettomien tietojen keräämiseksi ja asiasta säädettyjen yhteisön säännösten, erityisesti asetusten (ETY) N:o 1609/89, (ETY) N:o 1610/89, (ETY) N:o 1611/89 ja (ETY) N:o 1612/89, päätöksen 89/367/ETY sekä asetusten (ETY) N:o 1613/89 ja (ETY) N:o 1614/89 täytäntöönpanon ja seuraamisen helpottamiseksi perustetaan Euroopan metsätalouden tieto- ja viestintäjärjestelmä (Efics), jäljempänä "järjestelmä", jonka tarkoituksena on metsätalousalaa ja sen kehitystä koskevien tietojen keräily, yhteensovittaminen, yhtenäistäminen ja käsittely.
2 artikla
Järjestelmässä otetaan huomioon olemassa olevat tiedot, erityisesti Euroopan yhteisöjen tilastotoimistossa saatavilla olevat tilastotiedot, sekä hyödynnetään jäsenvaltioissa saatavilla olevia tietoja, erityisesti metsien inventointitietoja, sekä kaikkia yhteisön ja kansainvälisen tason saatavilla olevia tietokantoja.
Kerätyt tiedot julkistetaan, jollei kyseisten tietojen, ja erityisesti salassapidettäviä tilastotietojen jakamista koskevien komission ja jäsenvaltioiden sääntöjen mukaisuudesta muuta johdu.
3 artikla
Komissio varmistaa läheisessä yhteistyössä jäsenvaltioiden kanssa järjestelmän perustamisen neljän vuoden pituisen ensimmäisen vaiheen kuluessa, joka alkaa 1 päivänä tammikuuta 1989 ja päättyy 31 päivänä joulukuuta 1992. Se antaa tässä tarkoituksessa yksityiskohtaiset säännöt tämän asetuksen soveltamisesta kuultuaan päätöksessä 89/367/ETY perustettua pysyvää metsäkomiteaa.
Komissio antaa tarvittaessa tukea jäsenvaltioiden toteuttamille toimille, joiden tarkoituksena vastata järjestelmän perustamista koskeviin erityisiin tarpeisiin.
4 artikla
Järjestelmän perustamisesta ja toiminnasta aiheutuvat arvioidut kokonaiskustannukset perustamisajanjakson (1989-1992) kuluessa ovat 3,9 miljoonaa ecua.
5 artikla
Komissio antaa neuvostolle ennen 1 päivää tammikuuta 1993 kertomuksen järjestelmän täytäntöönpanosta sekä ensimmäisistä saaduista tuloksista. Tämän kertomuksen perusteella ja tarpeen mukaan se antaa neuvostolle ehdotuksia järjestelmän organisoinnista ja toiminnasta ajanjaksolla 1993-1998.
6 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 29 päivänä toukokuuta 1989.

Labels: 12
1
6